郊居與八弟無斁讀書
作者：晁補之
朝代：宋

paragraphs: 坐狂得世捐，作官故不了。
十年未弛負，半世不黔竈。
居然顔玉雪，及是鬢蓬葆。
碧山已焚魚，白水初種稻。
瓜區可深隠，圭竇便却埽。
之子懷世資，行修名譽好。
避人本愉恬，坐我亦枯槁。
頃求田野處，政以城郭擾。
常時啜仳別，幸爾晏言笑。
如蘭豈異臭，覆瓿本均好。
不懲范釜塵，尚作韓編盜。
斲輪元戒疾，紵絮非病少。
莞爾勸之休，怡然守而嫪。
翻思南遷久，祇幸北歸早。
三已令奚慍，四至卿誠巧。
所欣顛木蘗，莫羨姣人瞭。
同氣靡間言，它人闕忠告。
貧居無酒肉，窮巷有探討。
葵作飽蓬蓬，茗澆憂悄悄。
長閑味更永，競進念已剿。
目鴻天蒼蒼，夢蝶日杲杲。
蘅皋美新雨，藜杖邈高蹈。
營齋直新徑，創檻俯幽沼。
架以我園檀，茨之子官草。
優游聊卒歲，邂逅可同調。
佩玉子終翔，菟裘我方老。
囊中餐玉法，櫪上追風驃。
能知面不靦，未用心如攪。
平生夔契慕，晚歲瞿聃妙。
但欲入林深，子來應問道。